Hispania-tallin kuljettaja saikin osallistua aika-ajoon | Formulat | Iltalehti.fi
Hispania-tallin kuljettaja saikin osallistua aika-ajoon
Lauantai 13.3.2010 klo 12.01
Rata-autoilun F1-luokan kauden avauskisaan Bahrainiin osallistui sittenkin 24 autoa.
Kovalaisen aika-ajo päättyi odotetusti lyhyeen - Vettel paalulle
MTV3:n verkkosivujen mukaan Hispania-tallin intialaiskuljettajan Karun Chandokin osallistuminen kisaan evättiin ensin, koska hän ei päässyt radalle perjantain eikä lauantain harjoituksissa.
Lauantain aamuharjoituksissa hydrauliikkavika esti Chandokia vaihtamasta päälle ykkösvaihdetta, joten autoa ei saatu liikkeelle. Chandok saa kuitenkin kilpailla sunnuntaina, sillä hän pystyi osallistumaan aika-ajoon. Siinä suoritus oli odotetusti surkea, sillä hän oli hitain kuski ja jäi kärkiajan ajaneesta Fernando Alonsolle yli kymmenen sekuntia.
Kovin vaisua oli myös Chandokin tallitoverin Bruno Sennan vauhti. Edesmenneen F1-maailmanmestari Ayrton Sennan sisarenpoika jäi 9,9 sekunnin päähän harjoituksen parhaan kierrosajan tehneestä Ferrarin Fernando Alonsosta.
Mercedeksen Nico Rosberg (-0,269) oli harjoitusten toiseksi nopein, Red Bullin Mark Webber (-0,401) kolmas ja Rosbergin tallitoveri, seitsenkertainen maailmanmestari Michael Schumacher (-0,434) neljäs.
Heikki Kovalaisen Lotuksen vauhti riitti sijaan 20. Hän jäi kärjestä 5,69 sekuntia. Vain Virginin Timo Glock kellotti Kovalaista nopeamman ajan uusien tallien kuljettajista.
Aika-ajo sunnuntain kisaan alkaa kello 13.